Lørdag nat anholdte Nordjyllands Politi to mænd fra Litauen. Anholdelserne skete i forbindelse med et indbrud i Hjørring, fortæller Henrik Bech, der er vagtchef ved Nordjyllands Politi. - De to mænd skal fremstilles i grundlovsforhør klokken 11, så vi kan ikke sige så meget om sagen på nuværende tidspunkt, siger han og påpeger, at der muligvis bliver tale om et lukket forhør. Hjørring-området har i den seneste tid været voldsomt plaget af flere indbrud, men Nordjyllands Politi kan på nuværende tidspunkt hverken be- eller afkræfte, om de to anholdte har noget med hele indbrudsbølgen at gøre.
Natten til lørdag blev to litauiske mænd anholdt, efter at have begået indbrud i Hjørring. Senere skal de fremstilles i grundlovsforhør.